Na temelju članka 56. stavka 3. Zakona o proračunu (NN 144/21), članka 7. Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Splitsko-dalmatinske županije ( „Službeni glasnik Splitsko-dalmatinske županije“ broj 90/22) te na temelju članka 58. Statuta Osnovne škole Josipa Jovića, Školski odbor uz prethodnu suglasnost Upravnog odjela za prosvjetu, kulturu, tehničku kulturu i sport Splitsko-dalmatinske županije, na sjednici održanoj 28.7.2023. donosi

**PRAVILNIK**

**O MJERILIMA I NAČINU KORIŠTENJA NENAMJENSKIH DONACIJA I VLASTITIH PRIHODA**

**Članak 1.**

Ovim Pravilnikom mjerilima i načinu korištenja nenamjenskih donacija i vlastitih prihoda ( u daljnjem tekstu: Pravilnik) uređuju se mjerila i način korištenja vlastitih prihoda Osnovne škole Josipa Jovića, Petra Žaje 2, 21 246 Aržano, (u daljnjem tekstu: Škola) i donacija za koje ugovorom ili drugim aktom nije predviđeno njihovo korištenje.

**Članak 2.**

Vlastitim prihodima smatraju se prihodi koje Škola ostvari od obavljanja poslova na tržištu i u tržišnim uvjetima, a koji se ne financiraju ni iz jednog nivoa proračuna.

Škola može ostvarivati vlastite prihode od:

* davanja u zakup i korištenja školskog prostora i opreme
* prodaje proizvoda učeničke zadruge
* prodaje školskog lista
* prodaje sekundarnih sirovina (stari papir, istrošene baterije i ostalog)
* prodaje učeničkih radova i ostalog

Donacije su prihodi ostvareni bez bilo kakve naknade ili protučinidbe od fizičkih osoba, neprofitnih organizacija, trgovačkih društava i ostalih subjekata izvan općeg proračuna.

**Članak 3.**

Vlastite prihode Škola će koristiti za pokrivanje onih troškova koji nisu pokriveni sredstvima iz Proračuna Splitsko-dalmatinske županije, za unapređenje odnosno proširenje djelatnosti Škole te poboljšanje uvjeta rada ustanove – prioritetno za tekuće investicijsko održavanje objekata, nabavu didaktičke i druge opreme te nabavu knjiga za školsku knjižnicu.

**Članak 4.**

Prihodi od donacija koristit će se na način kako je predviđeno Ugovorom o donaciji.

Ako donator ne odredi namjenu doniranim sredstvima, donirana sredstva raspoređuju se sukladno članku 3. ovog Pravilnika.

Škola može primiti donaciju u novcu i koristit će ju za namjene za koje je dana, odnosno koju je odredio donator, osim ako donacija nije u suprotnosti s obrazovnom i odgojnom funkcijom Škole.

Škola može primiti dar u naravi ukoliko se isti može koristiti u obrazovnoj i odgojnoj funkciji Škole.

Stvarna i procijenjena vrijednost primljenog dara dostavlja se voditelju računovodstva Škole radi daljnjeg postupanja sukladno odredbama o popisu imovine i obveza.

**Članak 5.**

Vlastiti prihodi i donacije pribavljene tijekom jedne kalendarske godine koji se ne utroše na pokrivanje troškova sukladno ovom Pravilniku u toj kalendarskoj godini prebacit će se u sljedeću kalendarsku godinu za podmirenje iste vrste troškova za koje su inicijalno bili namijenjeni, a temeljem odluke Školskog odbora donesene na prijedlog ravnatelja.

Ako su vlastiti prihodi uplaćenim u nižem iznosu nego što je planirano, mogu se preuzeti i plaćati obveze do visine uplaćenih odnosno prenesenih sredstava.

Vlastiti prihodi mogu se izvršavati iznad planiranih iznosa, a do visine uplaćenih odnosno prenesenih sredstava.

Naplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima i/ili stavkama ako se za to prethodno ishodi suglasnost upravnog tijela za financije.

**Članak 6.**

Izvješće o korištenju vlastitih prihoda podnosi se nadležnom upravnom tijelu koje obavlja poslove u svezi s osnivačkim pravima nad korisnikom i Upravnom tijelu za financije najmanje dva puta godišnje.

**Članak 7.**

Ovaj Pravilnik stupa na snagu prvog dana od dana objave na oglasnoj ploči Škole.

Na ovaj Pravilnik Upravni odjel za prosvjetu, kulturu, tehničku kulturu i sport Splitsko-dalmatinske županije dao je suglasnost dana 20.06.2023. (KLASA: 602-02/22-0001/0658; URBROJ: 2181/1-08-02-01/05-22-0088).

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_

/Zdenka Ljubičić/

KLASA: 011-02/23-01/3

URBROJ: 2181-316-01-23-01

Aržano, 28.7.2023.god.

Ovaj Pravilnik je objavljen na oglasnoj ploči Škole dana 28.7.2023. i stupio je na snagu 29.07.2023 godine.

Ravnateljica:

-------------------

/Kristina Aračić/